מיכל פלדמן

מיכל פלדמן (נולדה ב-1 בפברואר 1976) היא פרופסור מן המניין למדעי המחשב באוניברסיטת תל אביב, מופקדת הקתדרה לחישוביות וכלכלה, ראש המעבדה לכלכלה וחישוב, וחוקרת במעבדות המחקר של מיקרוסופט בישראל. עוסקת בתורת המשחקים האלגוריתמית, תחום המשלב תיאוריות ממדעי המחשב, מיקרו כלכלה ותורת המשחקים. בין תחומי המחקר שלה נמנים תורת המכרזים, תכנון מנגנונים, תכנון אלגוריתמים, מחיר האנרכיה, ומסחר אלקטרוני.

ביוגרפיה 
נולדה ב-1976 לציפי ומנחם פינקלשטיין. את שירותה הצבאי עשתה ביחידה 8200 של חיל המודיעין. למדה לתואר ראשון במדעי המחשב באוניברסיטת בר-אילן, אותו סיימה בהצטיינות יתרה בשנת 1999. בשנת 2005 סיימה את עבודת הדוקטורט שלה באוניברסיטת קליפורניה בברקלי. התזה שלה עסקה בעיצוב תמריצים לשיתוף פעולה במערכות עמית לעמית (peer-to-peer systems). מאמריה מהדוקטורט היוו פריצת דרך בתחום זה וסללו את הדרך לענף מחקר פורה.

עם סיום הדוקטורט חזרה לישראל ועשתה את הפוסט דוקטורט שלה באוניברסיטה העברית בירושלים בהנחייתו של נעם ניסן. בשנת 2007 הצטרפה לסגל האוניברסיטה העברית, בבית הספר למנהל עסקים וכחברה במרכז לחקר הרציונליות. בשנים 2011–2013 הייתה פרופסור אורחת באוניברסיטת הרווארד בקיימברידג' מסצ'וסטס, וכן במעבדות מיקרוסופט מחקר בניו אינגלנד. בשנת 2012 נבחרה לאקדמיה הצעירה הישראלית מיסודה של האקדמיה הלאומית למדעים בשנה הראשונה להקמתה, ואף שימשה בוועד המנהל שלה. בשנת 2013, עם חזרתה לישראל, הצטרפה לסגל בית הספר למדעי המחשב באוניברסיטת תל אביב.

פלדמן נשואה ליובל פלדמן, פרופסור למשפטים באוניברסיטת בר-אילן, ולהם ארבע בנות ובן.

פרסים והישגים 
 פרס ACM SIGecom mid-career Award (2023)
 פרס ברונו 2022
 פרס קדר למצוינות מחקרית (2022)
 מלגת אלון לחוקרים מצטיינים (2009)
 שני מענקי מחקר של מועצת המחקר האירופית  (Starter 2013, Consolidator 2019)
 מענק מחקר MARIE CURIE של האיחוד האירופי (2011)
 מענק מחקר מטעם אמזון (2018) Amazon Research Awards
 מצטיינת רקטור בהוראה, אוניברסיטת תל אביב (2016)
 חברת האקדמיה הצעירה הישראלית, וחברת הוועד המנהל שלה (2016–2012)
 חברת האקדמיה הגלובלית הצעירה (2011-2015)
 אחת מ-40 הצעירים והצעירות המבטיחים של מגזין דה מרקר – 40 תחת 40 (2014)
 אחת מ-50 הנשים המשפיעות בישראל, פורבס ישראל (2016)

קישורים חיצוניים 

 דף הבית, באתר אוניברסיטת תל אביב

הערות שוליים 

סגל אוניברסיטת תל אביב: מתמטיקה ומדעי המחשב
בוגרות אוניברסיטת בר-אילן
בוגרי אוניברסיטת בר-אילן
בעלי תואר דוקטור מאוניברסיטת קליפורניה בברקלי
בעלות תואר דוקטור מאוניברסיטת קליפורניה בברקלי
עובדות מיקרוסופט
עובדי מיקרוסופט
חברות האקדמיה הצעירה הישראלית
חברי האקדמיה הצעירה הישראלית
נשים זוכות פרסים: מדע וטכנולוגיה
זוכי מלגת אלון
ישראליות זוכות פרסים: מדע וטכנולוגיה
גבעת שמואל: אישים
ישראליות שנולדו ב-1976
ישראלים שנולדו ב-1976